b'\n_START_ARTICLE_\nKaitinano Mwemweata\n_START_PARAGRAPH_\nKaitinano Mwemeata (s. 22. hein\xc3\xa4kuuta 1984 Butaritari)  on kiribatilainen yleisurheilija, joka on edustanut maataan useissa arvokisoissa eri lajeissa. H\xc3\xa4nen p\xc3\xa4\xc3\xa4matkansa on naisten 100 metrin juoksu. Ateenan kes\xc3\xa4olympialaisissa 2004 h\xc3\xa4n oli ensimm\xc3\xa4inen kiribatilainen, joka esiintyi olympialaisissa. Tulos 13,07 naisten 100 metrill\xc3\xa4 on h\xc3\xa4nen enn\xc3\xa4tyksens\xc3\xa4 ja se oli kisojen yhdeks\xc3\xa4nneksi hitain aika.  H\xc3\xa4n ei ole koskaan rikkonut kansainv\xc3\xa4listen yleisurheilukilpailujen karsintarajoja, mutta on p\xc3\xa4\xc3\xa4ssyt mukaan maansa parhaana naisurheilijana._NEWLINE_Yleisurheilun maailmanmestaruuskisoihin Mwemeata on osallistunut kahdesti. Edmontonissa 2001 h\xc3\xa4n juoksi 200 metri\xc3\xa4 enn\xc3\xa4tysaikaansa 28,76. T\xc3\xa4m\xc3\xa4 tulos oli kisojen hitain.  Helsingiss\xc3\xa4 2005 h\xc3\xa4nen aikansa 100 metrill\xc3\xa4 oli 13,80, mik\xc3\xa4 oli toiseksi hitain aika. Helsingiss\xc3\xa4 oli Mwemeatan mukaan niin kylm\xc3\xa4, ett\xc3\xa4 \xe2\x80\x9dl\xc3\xa4mmittelyn j\xc3\xa4lkeen tuntui, ett\xc3\xa4 lihakset olivat vain rasittuneita mutta eiv\xc3\xa4t yht\xc3\xa4\xc3\xa4n l\xc3\xa4mpimi\xc3\xa4.\xe2\x80\x9d  Osakan maailmanmestaruuskilpailuihin 2007 h\xc3\xa4nen oli tarkoitus osallistua, jos saisi t\xc3\xb6ist\xc3\xa4 vapaata.  Radalla h\xc3\xa4nt\xc3\xa4 ei kuitenkaan tuolloin n\xc3\xa4hty, vaan Kiribatia edusti 100 metrill\xc3\xa4 Lilly Pine (aika 13,86)._NEWLINE_Mikronesian mestaruuskilpailuissa Mwemeata on voittanut pituushypyss\xc3\xa4 kultaa vuonna 2003 tuloksella 450. _NEWLINE_Vuoden 2006 Kiribatin mestaruuskilpailuissa Mwemweata voitti kultaa pituushypyss\xc3\xa4 (459), 100 metrill\xc3\xa4 (14,0), 200 metrill\xc3\xa4 (28,8), 400 metrill\xc3\xa4 (1.09,60) ja kolmiloikassa (903) sek\xc3\xa4 hopeaa korkeudessa (130) ja pronssia kuulanty\xc3\xb6nn\xc3\xb6ss\xc3\xa4 (820).  H\xc3\xa4nell\xc3\xa4 on hallussaan maansa enn\xc3\xa4tykset 100 metrill\xc3\xa4 (13,07), 200 metrill\xc3\xa4 (28,76) ja 400 metrill\xc3\xa4 (1.08,7).'